نړیوال بانک له افغانستان سره ۲۰۰ میلیون ډالر مرسته کوي
نړیوال بانک وايي، د کرونا ویروس د منفي اغېزو د له منځه وړلو او زیانمنو شوو خلکو ته د اسانتیاو رامنځته کېدو په هدف.
په افغانستان کې د نړیوال بانک ګروپ د دفتر رئیس ویلي چې د کرونا ویروس خپرېدو د دغه هیواد پر روغتیايي، اقتصادي او ټولنیز سکټور «فوق العاعده» منفي اغېز کړی چې له امله یې د دغه هیواد اقتصادي وده او ملي عواید کم شوي دي. نړیوال بانک پرون پنجشنبه د جولای ۹(چنګاښ۱۹) په یوې اعلامیې کې ویلي چې د دغه بانک مدیره پلاوي د اړمنو خلکو د لاس نیوي په هدف له افغانستان سره د ۲۰۰ ملییون ډالرو په ارزښت دغه وړیا مرسته پرون پنجشنبه تصویب کړه. د نړیوال بانک لخوا په خپره شوې اعلامیه کې راغلي چې د یادې وړیا مرستې ۱۰۰ میلیون ډالر یې د نړیوال بانک د پراختیايي ادارې او ۱۰۰ میلیون نور د افغانستان د بیارغونې صندوق څخه ورکول کیږي. یاد بانک وايي، تمه ده چې د افغانستان حکومت په دغه هیواد کې د ټولنیز اقتصادي وضعیت ښه کېدو په هدف د اغېزمنو پالیسي ګانو په عملي کولو سره دغه مالي مرسته د برېښنا انرژۍ د تامینولو، د څښاک اوبو ته د لاسرسي او د مخابراتي خدمتونو په برخه کې په ښه ډول ولګوي. د نړیوال بانک په اعلامیه کې د نوموړي له قوله ویل شوي:" تمه کېږي، چې د دې پروګرام په پلي کېدو سره پر زیانمنونکو کورنيو د دغه بحران منفي اغېزې له منځه لاړې شي او د چټکې اقتصادي ودې له پاره اساسي ګامونه اوچت شي. نړیوال بانک د تېر په څېر ژمن دی، چې په دې سختو شرایطو کې د افغان ولس ترڅنګ ودرېږي." د نړیوال بانک په اعلامیه کې همدارنګه راغلي" د دې وړیا مالي مرستې په برابرولو سره، په قوانینو او مقرراتو کې د اړینو تعدیلاتو له لارې پورونو او مالي سرچينو ته د وړو او منځنيو خصوصي تشبثاتو لاسرسی زیات شي.د روغتيايي کارکوونکو د خونديتوب په موخه او په ښوونځيو کې د جنسیت پر بنسټ د تاوتريخوالي په اړه د عامه پوهاوي د لوړولو له پاره مشخص پروګرامونه طرح او عملي شي او همدارنګه به د دې مالي مرستې له لارېد ښوونځيو تر خلاصېدو وروسته ټول زده کوونکي تشویق او وهڅول شي، چې بېرته ښوونځيو ته راشي." نړیوال بانک تر دې مخکې هم د کرونا وبا خپرېدو اغېزو سره د مبارزې په هدف له افغانستان سره د ۲۰۰ میلیون ډالرو مرسته وکړه. نړیوال بانک پر داسې مهال له افغانستان سره د خپلې مالي مرستې اعلان کوي چې په افغانستان کې شااوخوا ۳۴زره تنه په کرونا ویروس اخته شوي او ۹۵۷ نور ورڅخه مړه شوي دي. کرونا ویروس د لومړي لپاره د چین د هوبي ایالت په ووهان ښار کې پیدا شوو چې وروسته نورې نړۍ کې هم په چټکۍ سره خپور شو.